Document ID: 32004R1903

KOMMISSIONENS FORORDNING (EF) Nr. 1903/2004
af 29. oktober 2004
om ændring af forordning (EØF) nr. 3149/92 om gennemførelsesbestemmelser for levering af levnedsmidler fra interventionslagre til de socialt dårligst stillede personer i Fællesskabet
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 3730/87 af 10. december 1987 om almindelige regler for levering til visse organisationer af levnedsmidler fra interventionslagre med henblik på uddeling til de socialt dårligst stillede personer i Fællesskabet (1), særlig artikel 6, og
ud fra følgende betragtninger:
(1)
Ved Kommissionens forordning (EØF) nr. 3149/92 (2) blev der fastsat gennemførelsesbestemmelser til forordning (EØF) nr. 3730/87 for levering af levnedsmidler fra interventionslagre til de socialt dårligst stillede personer i Fællesskabet via velgørende organisationer, der udpeges af medlemsstaterne.
(2)
For at sikre en mere ensartet gennemførelse af denne foranstaltning i de medlemsstater, der deltager i den, er det hensigtsmæssigt at præcisere, hvem der er »støttemodtagere« eller »endelige modtagere«. For at lette forvaltningen af og kontrollen med gennemførelsen af årsplanen som fastsat i artikel 2 i forordning (EØF) nr. 3149/92 bør det fastsættes, at de velgørende organisationer, som de nationale myndigheder udpeger, kan anses for endelige modtagere, når de står for den faktiske uddeling, under visse former, af levnedsmidlerne på lokalt plan, hvor de socialt dårligst stillede personer bor.
(3)
Det bør understreges, at planens gennemførelse i hver medlemsstat, der deltager i foranstaltningen, skal være programmeret, fordelt over tid og regelmæssig både med hensyn til udtagning af produkter fra interventionslagre og afvikling af de senere faser til og med uddelingen til støttemodtagerne eller de endelige modtagere for at opfylde målet for EU-foranstaltningen og imødekomme kravet om en korrekt forvaltning af interventionslagrene. I denne forbindelse bør udtagningerne fra interventionslagrene for størstedelens vedkommende foretages inden den 1. juli i planens gennemførelsesår. I sektoren for mælk og mejeriprodukter er det på grund af et meget følsomt marked og især udbuddet af produkter på markedet nødvendigt at begrænse udtagningen af produkter fra offentlige lagre i forbindelse med gennemførelsen af den pågældende foranstaltning i de perioder, hvor interventionsorganerne kan foretage opkøb, og fra gennemførelsen af planen for 2006 selv i ugerne forud for disse opkøbsperioder. Medlemsstaterne bør iværksætte passende foranstaltninger, der omfatter sanktioner afpasset efter omfanget af forsinkelserne i overtagelsen af produkterne.
(4)
Den mest passende form for kontrol af gennemførelsen af årsplanen, især den kontrolsats, som myndighederne skal nå, bør præciseres. Årsrapporterne om gennemførelse af planen bør indeholde oplysninger, der gør det muligt at vurdere resultaterne af kontrollen og dermed af gennemførelsen af foranstaltningen. Kontrollen bør foretages under hensyntagen til bestemmelserne i Kommissionens forordning (EØF) nr. 3002/92 af 16. oktober 1992 om fælles gennemførelsesbestemmelser for kontrol med anvendelse af og/eller bestemmelse for produkter fra intervention (3).
(5)
Forordning (EØF) nr. 3149/1992 bør ændres i overensstemmelse hermed. Disse ændringer bør anvendes fra begyndelsen af perioden for gennemførelsen af årsplanen for 2005.
(6)
De berørte forvaltningskomitéer har ikke afgivet udtalelse inden for de af formanden fastsatte frister
UDSTEDT FØLGENDE FORORDNING:
Artikel 1
I forordning (EF) nr. 3149/92 foretages følgende ændringer:
1)
I artikel 1 indsættes som stk. 3:
»3. I denne forordning forstås ved »socialt dårligst stillede« fysiske personer, enkeltpersoner eller familier eller sammenslutninger af sådanne personer, hvis ringe sociale og finansielle situation er konstateret eller erkendt på grundlag af støttekriterier, som myndighederne vedtager, eller anslået ud fra støttekriterier, som er vedtaget af de velgørende organisationer og godkendt af myndighederne.«.
2)
Artikel 3 affattes således:
»Artikel 3
1. Planens gennemførelsesperiode begynder den 1. oktober og slutter den 31. december det følgende år.
2. Produkterne udtages fra interventionslagrene fra den 1. oktober til den 31. august det følgende år i en regelmæssig rytme, der er tilpasset kravene til planens gennemførelse.
70 % af mængderne som omhandlet i artikel 2, stk. 3, nr. 1), litra b), skal udtages fra lagrene inden den 1. juli i året for planens gennemførelse. Denne forpligtelse gælder dog ikke for tildelinger af mængder på 500 t eller derunder. De mængder, der ikke er udtaget fra interventionslagrene pr. 30. september i året for planens gennemførelse, tildeles ikke længere til den udpegede tilslagsmedlemsstat i forbindelse med den pågældende plan.
I forbindelse med smør og skummetmælkspulver skal 70 % af produkterne dog udtages fra interventionslagrene inden den 1. marts i året for planens gennemførelse i forbindelse med planen for 2005 og inden den 1. februar fra og med gennemførelse af planen for 2006. Denne forpligtelse gælder ikke for tildelinger af mængder på 500 t eller derunder.
De produkter, der skal udtages, skal afhentes fra interventionslagrene senest 60 dage fra tilslaget til tilslagsmodtageren.
3. I planens gennemførelsesperiode meddeler medlemsstaterne straks Kommissionen eventuelle ændringer, som planens gennemførelse på deres område kan undergå, men som dog ikke må føre til en overskridelse af de finansielle midler, der er stillet til deres rådighed. Meddelelsen ledsages af alle nyttige oplysninger. Omfatter de berettigede ændringer mindst 5 % af de mængder eller værdier, der er angivet pr. produkt i EU-planen, revideres planen.
4. Medlemsstaterne underretter straks Kommissionen om forventede udgiftsbesparelser ved planens gennemførelse. Kommissionen kan tildele de disponible midler til andre medlemsstater på grundlag af deres ansøgninger og den faktiske anvendelse af de tildelte produkter og bevillinger i de foregående år.«
3)
Som artikel 5a indsættes:
»Artikel 5a
I forbindelse med uddeling af levnedsmidlerne til de socialt dårligst stillede personer og udøvelse af kontrollen anses de velgørende organisationer, der drager omsorg for støttemodtagerne og hjælper dem direkte, for endelige modtagere af uddelingen, hvis de rent faktisk uddeler levnedsmidlerne. Levnedsmidler, der på lokalt niveau og uden noget mellemled direkte leveres i form af pakker eller måltider, der alt efter tilfældet opfylder støttemodtagernes daglige eller ugentlige behov, anses for uddelt.«
4)
Artikel 9 affattes således:
»Artikel 9
1. Medlemsstaterne træffer alle de fornødne foranstaltninger for at:
a)
interventionsprodukterne og eventuelt bevillingerne til tilvejebringelse af levnedsmidlerne på markedet anvendes som fastsat i artikel 1 i forordning (EØF) nr. 3730/87
b)
de varer, der ikke leveres til modtagerne som løsvarer, på deres emballage påføres følgende påskrift: »EU-hjælp«
c)
de velgørende organisationer, der er udpeget til at iværksætte foranstaltningerne, opbevarer alle relevante regnskabsbilag og giver myndighederne adgang hertil, for at disse kan foretage den nødvendige kontrol
d)
indhentningen af bud er i overensstemmelse med artikel 3 og 4, og at leveringerne foretages i overensstemmelse med nærværende forordning; især fastsætter medlemsstaterne sanktioner, der skal pålægges, når produkterne ikke afhentes i den i artikel 3, stk. 2, omhandlede periode.
2. Myndighederne fører kontrol fra overtagelsen af produkterne ved udlagringen fra interventionslagrene, på alle stader under planens gennemførelse og især på alle niveauer i distributionskæden. Kontrollen foretages under hele planens gennemførelse på alle stader, inkl. på lokalt niveau.
Kontrollen vedrører mindst 5 % af mængderne pr. type produkter som omhandlet i artikel 2, stk. 3, nr. 1, litra b). Denne kontrolsats gælder for hvert stade af planens gennemførelse, undtagen stadet for uddeling til de socialt dårligst stillede personer, under hensyntagen til risikokriterierne.
Kontrollen tager sigte på at efterprøve indlagring og udlagring af produkterne samt overførsel af produkterne mellem de successive involverede parter. Den omfatter også en sammenligning mellem regnskabslagrene og de fysiske lagre af de produkter, der udvælges til kontrol.
3. Medlemsstaterne træffer alle de fornødne foranstaltninger for at sikre en korrekt gennemførelse af planen, forebygge uregelmæssigheder og pålægge sanktioner for sådanne. De kan i dette øjemed bl.a. suspendere de erhvervsdrivendes deltagelse i udbudsprocedurer afhængigt af arten og alvoren af de mangler eller uregelmæssigheder, der er konstateret under gennemførelsen af en levering.«
5)
Artikel 10, stk. 2, affattes således:
»Rapporten skal indeholde oplysninger om de kontrolforanstaltninger, der er truffet for at sikre, at produkterne anvendes som tilsigtet, samt om de endelige modtagere. I rapporten nævnes bl.a. formerne for og antallet af de foretagne kontroller, de opnåede resultater og de tilfælde, hvor der er pålagt sanktioner som omhandlet i artikel 9, stk. 3. Rapporten er af afgørende betydning for udarbejdelsen af senere årsplaner.«
6)
Som artikel 10a indsættes:
»Artikel 10a
Bestemmelserne i denne forordning indskrænker ikke anvendelsen af bestemmelserne i Kommissionens forordning (EF) nr. 3002/92.«
Artikel 2
Denne forordning træder i kraft på syvendedagen efter offentliggørelsen i Den Europæiske Unions Tidende.
Den anvendes fra og med gennemførelsen af årsplanen for 2005.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 29. oktober 2004.

Labels: 17
19
5
10
0
3